Johannes Kjærbøl afviste at begrænse sejladsen til Grønland og læste herefter en erklæring op fra samtlige syv kaptajner i Den Kongelige Grønlandske Handel:

”Det er vor overbevisning, at det med specialbyggede Grønlandsskibe er rigtigt at fortsætte den gennem mere end 10 år udførte vinterbesejling af Grønland.”

- Da Johannes Kjærbøl i Folketinget læste en erklæring op fra de syv kaptajner i Den Kongelige Grønlandske Handel, som støttede vintersejlads med specialbyggede grønlandsskibe, satte han trumf på diskussionen, vurderer Lars Halskov.

- Det endte med, at politikerne ikke stoppede sejlads om vinteren, fortæller han.

Vejen var nu banet for det nye skib Hans Hedtoft.

Ingen så skibet

Hans Hedtoft stævnede ud på sin jomfrurejse fra Københavns Havn den 7. januar 1959. Syd for Grønlands kyst blev skibet fanget i en kraftig storm, hvor lænestolene rev sig løs i rygesalonen.

Skibet red stormen af og lagde til kaj i Julianehåb den 14. januar i rekordtid. Aldrig før havde et grønlandsskib sejlet så hurtigt mellem Danmark og Grønland.

Efter at have sejlet op langs Grønlands vestkyst, var skibet klar til at sejle retur til Danmark om aftenen den 29. januar. Vejret så godt ud, og skibet skød en god fart.